5. ΝΟΜΟΘΕΤ. ΔΙΑΤΑΓΜΑ της 16/17 Σεπτ. 1926 Περί αμοιβής καταμηνυτών παραχαράξεων χαρτοσήμων και ενσήμων. Εκυρώθη υπό του Ν.Δ. 13/13 Νοεμ. 1927. Άρθρ.1.-1.Επιτρέπεται εις τον Υπουργόν των Οικονομικών, όπως, δι’ αποφάσεώς του χορηγή χρηματικήν αμοιβήν μη δυναμένην να υπερβή το ποσόν των δραχ. 50.000 εις πρόσωπα αποτελεσματικώς καταγγέλλοντα ή καταδεικνύοντα ή ανακαλύπτοντα υπεξαιρέσεις, παραχαράξεις και εν γένει πάσαν κατάχρησιν αναφερομένην εις χαρτόσημα ή ένσημα παντός είδους. 2.Εις τον προϋπολογισμόν των εξόδων του υπουργείου των Οικονομικών αναγράφεται ανάλογος πίστωσις υπό ίδιον κεφάλαιον και άρθρον, εφ’ ου εκδίδεται το σχετικόν χρηματικόν ένταλμα πληρωμής της ανωτέρω αμοιβής. Αι διατάξεις του παρόντος άρθρου εφαρμόζονται και επί της αποκαλυφθείσης κατ’ Αύγουστον έ.έ. παραχαράξεως κινητών επισημάτων. Άρθρ.2.-1.Η πώλησις του χαρτοσήμου και των ενσήμων παντός είδους ενεργείται αποκλειστικώς και μόνον παρά των δημοσίων ταμείων ή των κατά νόμον επιτετραμμένων την λιανικήν επί προμηθεία πώλησιν χαρτοσήμου και ενσήμων ιδιωτών ή δημοσίων υπαλλήλων και εντός των υπό του νόμου οριζομένων ορίων ως προς τους τελευταίους τούτους. 2.Πας αγοράζων χαρτόσημον ή ένσημον παντός είδους εις ποσότητα αξίαν λόγου ουχί παρά του δημοσίου ταμείου της κατοικίας του τιμωρείται δια χρηματικής ποινής (1.000 μέχρι 30.000 δραχμών). 3.Δια της αυτής ποινής τιμωρείται και ο παρανόμως πωλών χαρτόσημον ή ένσημον, επί πλέον δε ο κεκτημένος άδειαν λιανικής πωλήσεως χαρτοσήμου επί προμηθεία στερείται αυτοδικαίως ταύτης, μη επιτρεπομένης της εκδόσεως εκ νέου τοιαύτης αδείας επ’ ονόματί του. 